《夜合花 护花》
清代·顾翎

宝帷围香，雕阑贮玉，梨花双锁娇云。嫩寒初褪，妆成钿阁笼晴。

裁鸳绮，绣星辰。倩护他、香雪缤纷。莫教那、残烟疏雨，狼藉散芳尘。

韶华最易飘零。料也怯、廿番风信。珠泪莹莹。缃桃瘦损，不禁清露销魂。

描凤牒，费泥金。写璚笺，谣寄蓉城。倩东君、玉箫声里，留住春阴。

作者简介：顾翎（1776—？），字羽素，无锡人。顾敏恒女，泾县知县顾翰姊，杨敏勋室。幼习为诗，兼工长短句，性爱梅颜，所居曰绿梅影楼。作填词图，一时名公才媛应题甚夥。